b'\n_START_ARTICLE_\nDen norske brigaden i Skottland\n_START_PARAGRAPH_\nDen norske brigaden i Skottland utgjorde hoveddelen av den norske h\xc3\xa6ren under andre verdenskrig. Den var p\xc3\xa5 brigades st\xc3\xb8rrelse og var for det meste forlagt til Dumfries i Skottland.\n_START_SECTION_\n1940: Norwegian Army Camp Dumfries\n_START_PARAGRAPH_\nI begynnelsen av juni 1940 ble det etablert en norsk mottaks- og samleleir, \xc2\xabNorwegian Reception Camp\xc2\xbb, i den skotske byen Dumfries. Hovedsakelig best\xc3\xa5ende av norske hvalfangere og utenlandsk-norske som hadde meldt seg frivillig til krigstjeneste i Norge under kampene v\xc3\xa5ren 1940. Den f\xc3\xb8rste kontingenten p\xc3\xa5 200 mann ble forlagt i et nedlagt ullspinneri, \xc2\xabThe Torqueer Mills\xc2\xbb._NEWLINE_I august 1940 overtok H\xc3\xa6rens overkommando kommandoen over "Norwegian Army Camp", i Dumfries, Skottland._NEWLINE_Da H\xc3\xa6rens Overkommando overtok var det 70 befal og omkring 760 menige i leiren. Utover sommeren \xc3\xb8kte antallet til omkring 1500 ettersom flere nordmenn strandet i utlandet kom til. Noen stor tilvekst ble det imidlertid ikke, siden mange s\xc3\xb8kte seg over eller ble overf\xc3\xb8rt til norsk og britisk marine, handelsmarine, flyv\xc3\xa5pen eller SOE._NEWLINE_Mannskapet i Dumfries var uniformert og hadde noe tyngre utstyr brakt over fra Norge, deriblant mitralj\xc3\xb8ser og artilleri. Bev\xc3\xa6pning av den norske h\xc3\xa6ravdelingen hadde imidlertid p\xc3\xa5 dette tidspunktet liten prioritet hos britene. Utover h\xc3\xb8sten ble avdelingen tilf\xc3\xb8rt noe utstyr av vekslende kvalitet, for en stor del overskuddsmateriell fra f\xc3\xb8rste verdenskrig.\n_START_SECTION_\nDet norske kompani, Island\n_START_PARAGRAPH_\nSamtidig med at H\xc3\xa6rens Overkommando overtok i Dumfries, mottok man melding om at norske frivillige p\xc3\xa5 Island hadde organisert seg under ledelse av l\xc3\xb8ytnant Karl Hjelvik. I samr\xc3\xa5d med britiske myndigheter ble det bestemt at denne avdelingen skulle forsterkes med personell fra Dumfries, og settes opp som et skil\xc3\xb8perkompani i den norske h\xc3\xa6ren under navnet Det norske kompani, Island.\n_START_SECTION_\nDen norske h\xc3\xa6ren i skotsk lokalforsvar\n_START_PARAGRAPH_\nI desember 1940 godkjente War Office den norske styrken som stridsklar. Utover h\xc3\xb8sten hadde Glasgow blitt utsatt for voldsomme luftangrep, og det var allmenn frykt for en tysk invasjon. Alle milit\xc3\xa6re avdelinger i omr\xc3\xa5det var i alarmberedskap. To kompanier fra Den norske brigaden ble forlagt i Coatbridge, mens et kompani ble satt opp som n\xc3\xa6rforsvar p\xc3\xa5 Heath Hall flyplass.\n_START_SECTION_\nVerneplikt for nordmenn i Storbritannia\n_START_PARAGRAPH_\nGeneral Carl Gustav Fleischer hadde helt siden han 19. juni 1940 ble utnevnt til sjef for H\xc3\xa6rens Overkommando presset p\xc3\xa5 eksil-regjeringen for \xc3\xa5 f\xc3\xa5 iverksatt utskrivning av alle nordmenn i vernepliktig alder p\xc3\xa5 De britiske \xc3\xb8yer. Den 22. august 1940 vedtok s\xc3\xa5 Storbritannia Allied Forces Act, som ga allierte stater myndighet til \xc3\xa5 ut\xc3\xb8ve milit\xc3\xa6r makt p\xc3\xa5 britisk territorium. Etter lang tids n\xc3\xb8ling vedtok eksil-regjeringen den 13. desember en provisorisk forordning om utskriving av alle mannlige norske borgere fra 18 til 55 \xc3\xa5r til tjeneste i de v\xc3\xa6pnede styrkene. Den 31. januar 1941 ble det ved kongelig resolusjon vedtatt \xc3\xa5 innkalle de \xc3\xa5rsklassene som ville fylle 19 \xc3\xa5r i 1941 og 1942.\n_START_SECTION_\nDen norske brigade\n_START_PARAGRAPH_\nDen 3. mars beordret H\xc3\xa6rens Overkommando at den norske h\xc3\xa6rstyrken i Skottland skulle organiseres som en brigade. Den 15. mars ble s\xc3\xa5 Den norske Brigade opprettet, med oberst Oscar Sigvald Strugstad som sjef.\n_START_SECTION_\nJan Mayen-garnisonen\n_START_PARAGRAPH_\nI mars 1941 ble en garnison best\xc3\xa5ende av 12 mann fra kompaniet p\xc3\xa5 Island landsatt p\xc3\xa5 Jan Mayen, hvor en meteorologisk stasjon og en radiostasjon ble opprettet. V\xc3\xa6rtjenesten p\xc3\xa5 Jan Mayen var gjennom krigen av stor betyding for de allierte konvoiene og fl\xc3\xa5teoperasjonene. Garnisonen ble regelmessig utsatt for luftangrep, men led ingen tap. En tysk operasjon for \xc3\xa5 okkupere Jan Mayen var planlagt, men ble skrinlagt i 1942.\n_START_SECTION_\nEt fjerde gev\xc3\xa6rkompani opprettes\n_START_PARAGRAPH_\nV\xc3\xa5ren 1941 ble et fjerde gev\xc3\xa6rkompani satt opp, hovedsakelig med frivillige som hadde kommet over til Storbritannia sammen med styrkene som returnerte fra Lofotraidet. Feltbatteriet var n\xc3\xa5 plassert i 127. Field Regiment, Royal Artillery i Insch, nordvest for Aberdeen. De fire gev\xc3\xa6rkompaniene roterte for trening og innf\xc3\xb8ring i britiske systemer hos et skotsk infanteriregiment, The Cameronians.\n_START_SECTION_\nMilit\xc3\xa6ravtalen med Storbritannia\n_START_PARAGRAPH_\nDen 28. mai 1941 undertegnet den norske eksil-regjeringen en omfattende milit\xc3\xa6ravtale, Armed Forces Agreement, med britene. Avtalen definerte nordmennenes plass i den allierte kommandostrukturen og anerkjente deres status som suverene nasjonale enheter \xc2\xabtilh\xc3\xb8rende _NEWLINE_Kongeriket Norge i allianse med det Forente Kongerike (United Kingdom)\xc2\xbb. Ang\xc3\xa5ende landstridskreftene ble det fastsl\xc3\xa5tt at \xc2\xabNorske avdelinger og formasjoner skal kommanderes av norske offiserer. Britisk organisasjon skal anvendes, men norske regimentsfarger og alle den norske h\xc3\xa6rs gradsdistinksjoner og merker kan beholdes.\xc2\xbb Brigadens arbeidsoppgaver ble n\xc3\xa5 uttrykkelig spesifisert som forsvar av Storbritannia og frigj\xc3\xb8ring av Norge. Ogs\xc3\xa5 Allied Forces Act gjaldt._NEWLINE_Den 12. juni undertegnet eksil-regjeringen Inter-Allied Declaration. Dermed var \xc2\xabn\xc3\xb8ytralitetslinjen\xc2\xbb, som s\xc3\xa6rlig utenriksminister Koht hadde fors\xc3\xb8kt \xc3\xa5 f\xc3\xb8re selv i eksil, gravlagt for godt.\n_START_SECTION_\nBrigaden i invasjonsforsvar\n_START_PARAGRAPH_\nDen 10. juli 1941 ble de fire gev\xc3\xa6rkompaniene, mitralj\xc3\xb8sekompaniet og pionertroppen flyttet til Tain i Ross & Cromarty, hvor de fikk ansvaret for invasjonsforsvar av et st\xc3\xb8rre omr\xc3\xa5de._NEWLINE_I oktober ble den operative delen av brigaden forflyttet fra Tain til Banffshire og Aberdeenshire, og fikk ansvaret for invasjonsforsvar av Aberdeenhalv\xc3\xb8ya. Omr\xc3\xa5det ble ansett som s\xc3\xa6rlig utsatt for landsetting av luftb\xc3\xa5rne styrker, og en stor del av troppenes oppgaver ble dermed bygging av forsvarsverker.\n_START_SECTION_\nEvakueringen av Svalbard\n_START_PARAGRAPH_\nH\xc3\xb8sten 1941 ble Svalbard evakuert etter avtale mellom Storbritannia, Sovjetunionen og Norge. En tropp fra 2. kompani deltok ved evakueringen, som imidlertid forl\xc3\xb8p uten noen kontakt med fienden. 349 av de evakuerte nordmennene ble innrullert i brigaden.\n_START_SECTION_\nGarnisonen p\xc3\xa5 S\xc3\xb8r-Georgia\n_START_PARAGRAPH_\nSamme m\xc3\xa5ned seilte 14 mann fra feltbatteriet til S\xc3\xb8r-Georgia, hvor nordmennene etter anmoding fra War Office avl\xc3\xb8ste en britisk vaktstyrke. Britene fryktet p\xc3\xa5 dette tidspunktet at tyskerne ville okkupere \xc3\xb8ya for \xc3\xa5 etablere en fl\xc3\xa5tebase. Mannskapene var h\xc3\xa5ndplukket, en stor del av dem var tidligere kystartillerister og/eller hvalfangere som kjente omr\xc3\xa5det fra tidligere.\n_START_SECTION_\nInstruksjon av allierte ved Islands-kompaniet\n_START_PARAGRAPH_\nOgs\xc3\xa5 i oktober ble det ved Islands-kompaniet startet instruksjon i skil\xc3\xb8ping og vinterkrigf\xc3\xb8ring for allierte tropper. Mellom 1941 og 1944 fikk omkring 1000 britiske og 3000 amerikanske soldater oppl\xc3\xa6ring ved kompaniet.\n_START_SECTION_\nForsvarets Overkommando opprettes\n_START_PARAGRAPH_\n6. februar 1942 ble Forsvarets Overkommando opprettet. Generalmajor Wilhelm von Tangen Hansteen ble forsvarssjef, mens generalmajor Johan Beichmann ble sjef for H\xc3\xa6rens Overkommando. General Fleischer ble beordret som sjef for de norske styrkene i Canada, hvor han begikk selvmord den 19. desember 1942.\n_START_SECTION_\nBrigaden omorganiseres\n_START_PARAGRAPH_\nDe fire gev\xc3\xa6rkompaniene ble omorganisert som bergkompanier, bemanningen \xc3\xb8ket til 260 mann og ildkraften betydelig \xc3\xb8ket. Hensikten var \xc3\xa5 gj\xc3\xb8re kompaniene bedre egnet til \xc3\xa5 st\xc3\xb8tte allierte styrker under kamp i Norge, samt \xc3\xa5 sette dem istand til \xc3\xa5 operere p\xc3\xa5 egen h\xc3\xa5nd. Det ble ogs\xc3\xa5 opprettet et fallskjermkompani: I underkant av 100 frivillige var allerede oppl\xc3\xa6rt og kvalifisert ved British Army Parachute School. Brigadens form\xc3\xa5l var heretter 1) \xc3\xa5 assistere allierte styrker ved en milit\xc3\xa6r frigj\xc3\xb8ring av Norge, 2) \xc3\xa5 etablere milit\xc3\xa6r administrasjon i frigjorte omr\xc3\xa5der._NEWLINE_I april overtok brigaden igjen ansvaret for Ross & Cromarty. Brigaden begynte n\xc3\xa5 trening med Scottish 52nd Mountain (Lowland) Division, som p\xc3\xa5 dette tidspunktet var \xc3\xb8remerket for innsats i Norge. Norske liaisonoffiserer ble permanent utplassert til divisjonen.\n_START_SECTION_\nSvalbardgarnisonen\n_START_PARAGRAPH_\nI slutten av april avga brigaden personell, de fleste av dem tidligere evakuerte fra Svalbard, til Sj\xc3\xb8forsvarets overkommando. Disse soldatene ble grunnstammen i operasjon Fritham, en 82 mann stor styrke under oberstl\xc3\xb8ytnant Einar Sverdrup som skulle ta kontroll over gruvene p\xc3\xa5 Svalbard. Den 30. april seilte de fra Greenock ombord DS \xc2\xabSelis\xc2\xbb og \xc2\xabIsbj\xc3\xb8rn\xc2\xbb. Den 14. mai ble fart\xc3\xb8yene angrepet av tyske fly i isen utenfor Barentsburg. Begge skipene ble senket og 12 mann omkom, inkludert Sverdrup. De overlevende greide med flere s\xc3\xa5rede \xc3\xa5 ta seg over isen til Barentsburg, hvor de overlevde isolert og under stadige luftangrep inntil de ble unnsatt av operasjon Gearbox den 2. juli. Svaldbardgarnisonen talte etterhvert inntil 172 mann, og ble forsterket med luftvern og kystartilleri for \xc3\xa5 kunne st\xc3\xa5 i mot de stadige angrepene fra tyske fly og ub\xc3\xa5ter.\n_START_SECTION_\nNorske kystartillerister i Skottland\n_START_PARAGRAPH_\nI juni 1942 avga brigaden 27 mann til Sj\xc3\xb8forsvarets overkommando for trening som kystartillerister. Det ble p\xc3\xa5 dette tidspunktet antatt at det kunne bli behov for kystartilleri til forsvar av befridde omr\xc3\xa5der av Norge. Styrken i kystartilleriet ble fram til v\xc3\xa5ren 1945 bygd opp til over 600 mann, og bemannet etterhvert to stridsklare kystartillerifort, Fort Nigg og Fort South Sutor, p\xc3\xa5 nord- og s\xc3\xb8r-siden av Cromarty Firth. De to fortene sorterte under 501 Coast Regiment i den britiske h\xc3\xa6ren._NEWLINE_I 1944 ble kystartilleristene tilbakef\xc3\xb8rt til h\xc3\xa6ren for \xc3\xa5 bedre koordineringen med det britiske kystartilleriet, som sorterte under h\xc3\xa6ren. I 1945 ble kystartilleristene konvertert til to luftvernbatterier, med oppdrag \xc3\xa5 beskytte den norske marinen under eventuelle operasjoner i Norge.\n_START_SECTION_\nNorsk kvinnekorps, h\xc3\xa6ren\n_START_PARAGRAPH_\nI juli 1942 ble mobiliseringsordren utvidet til ogs\xc3\xa5 \xc3\xa5 omfatte kvinner. B\xc3\xa5de h\xc3\xa6ren, marinen og flyv\xc3\xa5pnene opprettet egne kvinnekorps. Kvinner innrullert i h\xc3\xa6ren ble organisert i Norsk kvinnekorps, h\xc3\xa6ren. P\xc3\xa5 det meste tjenestegjorde det her 466 kvinner, inkludert autoriserte sykepleiere. De fleste av disse var i tjeneste ved brigaden i Skottland.\n_START_SECTION_\nNo. 5 Troop 10 Interallied Commando\n_START_PARAGRAPH_\nH\xc3\xb8sten 1942 ble det besluttet \xc3\xa5 la mannskaper fra 4. bergkompani, sammen med frivillige fra de \xc3\xb8vrige kompaniene, danne basis for en tropp i 10 Interallied Commando. 4. bergkompani ble etter dette oppl\xc3\xb8st._NEWLINE_No. 5 Troop 10 Interallied Commando stod under Britisk kommando, men troppen var fremdeles en del av den norske h\xc3\xa6ren og anvendte norsk uniform. Troppen kom i kamp b\xc3\xa5de ved deltagelse i raid p\xc3\xa5 norskekysten og fra november 1944 p\xc3\xa5 kontinentet, hvor den blant annet deltok i angrepet p\xc3\xa5 Walcheren. Den ble tilbakekalt i februar 1945.\n_START_SECTION_\n1943: Svalbard-garnisonen i kamp og invasjonsforberedelser\n_START_PARAGRAPH_\n8. september 1943 ble Svalbard raidet av \xc2\xabScharnhorst\xc2\xbb og \xc2\xabTirpitz\xc2\xbb med eskortefart\xc3\xb8yer. En langangsstyrke p\xc3\xa5 omkring 600 mann \xc3\xb8dela bygninger og utstyr i Longyearbyen og Barentsburg, og den norske garnisonen ble midlertidig tvunget til \xc3\xa5 trekke seg tilbake opp i fjellene. Garnisonen hadde 7 falne og 41 tilfangetakne. Omkring 45 tyskere omkom i kampene._NEWLINE_I november 1943 ble brigaden forflyttet til Stirling-omr\xc3\xa5det. Treningen ble ytterligere intensivert, og de fleste mannskapene ble kj\xc3\xb8rt gjennom sv\xc3\xa6rt realistiske Shock Assault Courses der det ble brukt skarp ammunisjon. I januar 1944 overtok oberst Gunnar Just som brigadesjef.\n_START_SECTION_\n1944: Strid om brigadens rolle ved frigj\xc3\xb8ringen\n_START_PARAGRAPH_\nBrigaden var n\xc3\xa5 for f\xc3\xb8rste gang fulltallig som \xc2\xabredusert brigade\xc2\xbb med omkring 2500 mann.Den 16. mai 1944 undertegnet regjeringen separate avtaler med Storbritannia, USA og Sovjetunionen ang\xc3\xa5ende frigj\xc3\xb8ringen av Norge. Avtalene stadfestet at frigjorte omr\xc3\xa5der \xc3\xb8yeblikkelig skulle komme under direkte kontroll og administrasjon av den norske regjeringen, med unntak for situasjoner under milit\xc3\xa6re operasjoner mot fienden. Brigadens betydning som instrument for \xc3\xa5 administrere frigjorte norske omr\xc3\xa5der ble dermed bekreftet._NEWLINE_Sommeren 1944 deltok brigaden i realistiske landgangs\xc3\xb8velser sammen med 52nd Division. Men da divisjonen i august ble forflyttet til et oppmarsjomr\xc3\xa5de i S\xc3\xb8r-England, ble den norske brigaden de-attachert. Dette f\xc3\xb8rte til mye forbitrelse blant mannskapene. Det ble sendt flere henvendelser til regjeringen med krav om at brigaden m\xc3\xa5tte settes inn i kamp i Frankrike. En valgt representant for mannskapene ble sendt for \xc3\xa5 snakke direkte med kong Haakon. Sjefen for H\xc3\xa6rens Overkommando, general Beichmann, henvendte seg til Forsvarsdepartementet med sterke argumenter for \xc3\xa5 sende brigaden i kamp sammen med 52nd Division. Regjeringen var imidlertid fast bestemt p\xc3\xa5 at brigaden m\xc3\xa5tte holdes i reserve for eventuell innsats i Norge._NEWLINE_Liaison-offiserene forble imidlertid i sine poster i de britiske avdelingene. Disse tjenestegjorde som britisk befal under stridshandlingene p\xc3\xa5 kontinentet.\n_START_SECTION_\nAndre bergkompani i Finnmark\n_START_PARAGRAPH_\nI oktober 1944 ble 208 mann fra 2. bergkompani sendt til Murmansk for attachering til 114. divisjon av det sovjetiske infanteriet. Forsvarets overkommando hadde \xc3\xb8nsket \xc3\xa5 sende en st\xc3\xb8rre styrke, men transport av de norske soldatene og deres utstyr ble ikke prioritert av de allierte. Etter en del diplomatiske forviklinger ble det enighet om \xc3\xa5 sende en "symbolsk styrke" p\xc3\xa5 230, som pga kapasitetsproblemer senere ble redusert til 208 og ankom Murmansk uten kj\xc3\xb8ret\xc3\xb8y og hester. Mellom den 9 til 11 november krysset de norske soldatene grensen inn i S\xc3\xb8r-Varanger og ble forlagt i Kirkenes. Thor Heyerdahl deltok i denne styrken og han hadde blant annet som oppgave \xc3\xa5 sette opp radiosamband med London._NEWLINE_Den 24. november ble bergkompaniet sendt til fronten. Deres oppdrag var \xc3\xa5 rekognosere mot de retrettende tyske styrkene, ta og forh\xc3\xb8re fanger og angripe den tyske baktroppen. Kompaniet opererte i tiden november \xe2\x80\x93 februar uavhengig og spredt over et stort omr\xc3\xa5de, under arktiske forhold og i stadig kontakt med fienden. De mistet fire mann._NEWLINE_Den 6. februar ble 2. bergkompani i Finnmark de-attachert fra de Sovjetiske styrkene og overf\xc3\xb8rt til Distriktskommando Finnmark under oberst Arne Dagfin Dahl. De ble n\xc3\xa5 forsterket med 1300 mann fra de norske politistyrkene i Sverige og norske kompanier som var satt opp i de befridde omr\xc3\xa5dene. En ny bataljon ble satt opp, best\xc3\xa5ende av mannskaper fra 2. bergkompani, 1. og 2. rikspolitikompani, 2. kompani av Varanger bataljon og frivillige fra Alta bataljon._NEWLINE_Bergkompaniet var den eneste norske h\xc3\xa6rstyrken som deltok i frigj\xc3\xb8ringen av landet fra okkupanten.\n_START_SECTION_\nFallskjermkompaniet i Nord-Tr\xc3\xb8ndelag\n_START_PARAGRAPH_\nDen 24. mars 1945 ble 12 mann fra fallskjermkompaniet sluppet over Nord-Tr\xc3\xb8ndelag for \xc3\xa5 utf\xc3\xb8re sabotasje mot Nordlandsbanen, for \xc3\xa5 forsinke overf\xc3\xb8ringen av tyske styrker nordfra til kontinentet. Operasjonen var planlagt som fortropp for innsetting av en hel tropp fallskjermsoldater, men den andre gruppen kom aldri avg\xc3\xa5rde fordi krigen p\xc3\xa5 kontinentet p\xc3\xa5 dette tidspunktet slukte all luftransportkapasitet.\n_START_SECTION_\n1945: Tilbake til Norge og demobilisering\n_START_PARAGRAPH_\nDen f\xc3\xb8rste enheten fra brigaden som vendte tilbake til Norge etter frigj\xc3\xb8ringen var Fallskjermkompaniet, som ankom Oslo 10. mai. Deretter fulgte den motoriserte oppklaringseskadronen 17. mai. Resten av brigaden fulgte ved m\xc3\xa5nedsskiftet, og ble stasjonert i Bardufoss, Bod\xc3\xb8, Drag, Fauske, L\xc3\xb8dingen, Mosj\xc3\xb8en, Skibotn, Svolv\xc3\xa6r og Troms\xc3\xb8. Oppgavene var hovedsakelig avv\xc3\xa6pning av tyske stryker, forpleining og hjemsending av eks-tyske krigsfanger, minerydding og diverse sivile oppgaver ifm. gjenoppbygging av den \xc3\xb8delagte infrastrukturen._NEWLINE_Brigaden ble demobilisert i oktober 1945.'